Nusa Marampit

Nusa Marampit inggih punika silih tunggil nusa sané pinih alit lan genahnyané pinih sisi ring Indonesia, inggian magenah ring laut Sulawesi tur mawates sareng Filipina. Ring Indonesia wénten 12 nusa sané pinaka nusa pinih alit tur magenah pinih sisi, nusa-nusa punika sekadi Nusa Kambangan, Nusa Sebatik, Miangas, Marore, Marampit, Lingayan, Maratua, Wetar, Alor, Enggano, Simuk miwah Nusa Dubi Kecil. Nusa Marampit pinaka pahan saking wewidangan pemerintahan Kecamatan Nanusa, Kabupatén Kepulauan Talaud, Provinsi Sulawesi Utara. 

Lianan ring Nusa Marampit, taler wénten petang nusa tiosan sané ngranjing ring Kabupaten Kepulauan Talaud, inggih punika Nusa Miangas, Nusa Intata, Nusa Kakarotan, miwah Nusa Kabaruang. Nusa Marampit jimbarnyané sawetara 14 kilometer persegi. Irika wénten tetiga désa utama, inggih punika Kampung Marampit, Kampung Laluhe, miwah Kampung Dampulis. Samaliha yéning anutin ring administratifnyané, ring Nusa Marampit wénten limang désa, inggih punika Désa Marampit Barat, Désa Marampit Timur, Désa Laluhe, Désa Dampulis Selatan, miwah Désa Dampulis.

Wates sisi kalér lan kangin Nusa Marampit mawates sareng Samudra Pasifik, ring sisi kelod mawates sareng Nusa Mangupung, miwah ring sisi kauh mawates sareng Nusa Karatung. Jarak saking ibu kota kabupatén (Melonguane) ka Nusa Marampit inggih punika 69 Mil, sané prasida katuju selami 8-10 jam nganggén jalur laut antuk kawéntenan kapal ping kalih nyabran minggu. Jarak ka Manado sané pinaka Ibu Kota Provinsi sawetara 427 Mil. Nanging jarak nusa puniki ka Filipina wantah 78 mil.  

 Etimologi 
Parinama Marampit mawit saking kruna marampin sané mateges perlindungan. Kawéntenan parinama puniki sangkaning irika akéh wénten bénténg sané duké nguni kadadosang perlindungan olih kramané saking baya sané rauh. Nanging, panyelehan sejarah indik Nusa Marampit patut kamargiang mangdané sida ngawetuang data sané sayan pastika, santukan sumber sejarah kantun akéh sané marupa data lisan. 

 Topografi 
Nusa Marampit pinaka nusa sané marupa dataran rendah inggian punika dataran ring pasisi wiadin dataran rendah ring tengahin nusa. Rata-rata ketinggian sawetara 55 méter, inggian genah sané pinih tegeh wénten ring 118 mdpl. Vegetasi ring Nusa Marampit akéhan saré marupa hutan hujan tropis. Puniki kacihnayang antuk kawéntenan kanopi entik-entikan sané madué don nged sané tetep madon salantang warsa. Lianan ring hutan hujan tropis, irika taler wénten semak, entikan bakau ring pasisi, miwah tiosan.
 Demografi 
Ring warsa 2017 akéh krama sané jenek ring Nusa Marampit inggih punika 1.548 diri. Krama irika akéhang sané nyalanang swagina pinaka bendéga santukan nusa puniki kaiterin antuk pasih, samaliha kahanan pasih sané jimbaran téken daratan. Lianan ring dados bendéga, krama iriki taler madué geginan pinaka wong tani.

 Pustaka 

Kategori:Nusa ring Indonésia
Kategori:Nusa ring Sulawesi Utara
Kategori:Nusa pinih jaba Indonésia